II. FORDULÓ

„*Az eucharisztia a szeretet köteléke*”

**A keret**

Készítsetek négy (A/4-es) oldalon – lehetőleg újságszerűen egy A/3-as lapra – egy iskolai újságot, amely az 1938 júniusában a tanév végén vagy 1938 szeptemberében az új tanév elején az 1938. május 25–29-i eucharisztikus világkongresszus eseményeit és a kongresszusra való felkészülést mutatja be (iskolátokban, településeteken, annak környékén és az egyházmegyétekben), illetve az Oltáriszentség kultuszára reflektáló irodalmi és vetélkedő rovatot, valamint korabeli hirdetéseket, rövid híreket és egyéb kisebb anyagokat! Külön értékeljük, ha az újság elkészítésében felhasználtok a [megadott irodalmon](https://www.katped.hu/sites/default/files/eucharisztikus_vilagkongresszusok-ii-fordulo_irodalom.docx) felüli anyagokat. Bíztatunk arra, hogy igyekezzetek anyagot gyűjteni a helyi és egyházmegyei gyűjteményekből (könyvtár, levéltár, múzeum stb.), illetve családi visszaemlékezésekből. Ha rendelkezésre áll, mindenképpen lapozzátok föl iskolátok vagy egy másik környékbeli iskola 1937/38-as évkönyvét (akkor ezt általában értesítőnek nevezték)! A forrásaitokat az újságoldalon nevezzétek is meg az egységek (cikkek stb.) végén! Figyeljetek az időrendre, hiszen újságotok egy adott napon jelenik meg! Az elkészített újságot a Katolikus Pedagógiai Intézetbe kell beküldeni elektronikus formában (cím: [gianone@ktped.hu](mailto:gianone@ktped.hu)) 2020. április 15-én déli 12-ig.

**Az újság részei:**

**1. A lapnak és különösen a címlap fejlécének megformázása (5 pont)**

A címlapra kerüljön az újság általatok kitalált, de az 1938-as eucharisztikus világkongresszushoz kapcsolódó címe, a kiadás napja saját tervezésű formában és betűtípussal. Kiadóként a csapatnév, főszerkesztőként a felkészítő tanárotok neve, szerkesztőbizottsági tagokként a ti nevetek szerepeljen ugyanitt vagy az utolsó oldalon. A cikkek elhelyezését, betűtípusát és betűméretét is ti válasszátok ki.

**2. Riport (25 pont)**

A riport érdekes eseményről szóló, emberközpontú műfaj, mely a helyszínen, vagy helyszíni tapasztalatok alapján, az illetékes(ek) megszólaltatására hivatkozva készülő tudósítás. Oknyomozó, valóságmagyarázó, a történet a meghatározó benne. A riporter felderít, értékel, illetve általánosít, lehetősége van arra is, hogy megjelenítse a saját szempontjait. Az esemény mellett a helyszín és a szereplők is fontosak.

A riportban az alábbi két téma egyikét jelenítsétek meg (kb. 1500-2000 karakterben), mintha ti lennétek a riporter! Vagy a településeteken, illetve annak környékén (az egyházmegyétekben) rendezett 1938. május 26-29-i helyi rendezvényekről írtok, vagy a budapesti kongresszusról (de itt is próbáljátok bemutatni településetek, iskolátok, régiótok részvételét). Illusztrációkat is csatoljatok hozzá! Forrásaitokat – aláírásképpen – jelöljétek a riport végén, illetve – esetlegesen – az illusztrációk alatt! Külön értékeljük, ha saját magatok által felkutatott forrásokat (intézményben vagy magántulajdonban megőrzött dokumentumot stb.) is felhasználtok.

**3. Interjú (15 pont)**

Az interjú két (vagy több) ember beszélgetését jelenti, melynek célja, hogy az interjú készítői az interjú alanyától információkat nyerjenek egy meghatározott témakörben. Az interjú formája éppen ezért kérdés-felelet.

Készítsetek képzelt interjútegy résztvevővel az 1938-as eucharisztikus világkongresszusról! Az interjúban szerepeljen, miért vett részt a kongresszuson, és milyen emléket hordoz magában az eseményről! (kb. 750-1250 karakter) Ha lehet, az interjúhoz illesszétek az interjúalany fényképét! Forrásaitokat – aláírásképpen – jelöljétek a végén! Külön értékeljük, ha az interjút egy ma is élő szemtanúval készítitek el!

**4. Rövidhírek (10 pont)**

A hír rövid, tényszerű (objektív) összefoglalója egy olyan történésnek, amely sok embert érint.

Írjatok 5 rövidhírt, amelyben beszámoltok valamely korabeli eseményről, amely valamilyen módon kapcsolódott az 1938-as eucharisztikus világkongresszushoz! Ebből legyen kettő helyi vagy regionális, három pedig régión kívüli, de nem budapesti esemény. Forrásaitokat – aláírásképpen – jelöljétek a végén!

**5. Vicc/aranyköpés/tréfás történet (4 pont)**

Írjatok az 1938-as eucharisztikus világkongresszussal kapcsolatban egy vagy két viccet, illetve tréfás történetet vagy néhány aranyköpést. Figyeljetek, hogy mindez a jó ízlés határain belül maradjon!

**6. Rajz (10 pont)**

Tervezzetek egy eucharisztikus szimbólumot, amelyet a lapban helyeztek el!

**7. Vers (10 pont)**

Írjatok akrosztikonos verset, ahol a sorok kezdőbetűiben a KENYÉR ÉS BOR SZAVAKAT rejtitek el! Adjatok címet is a költeményeteknek! Figyeljetek arra, hogy nem egyszerűen akrosztikont, hanem verset kell írnotok, tehát a sorok szótagszáma azonos legyen, és legyen valamilyen rím benne!

**8. Képregény (12 pont)**

Készítsetek max. A5-ös méretben (egy fél újságoldalon), 6 képből álló – képregényt, amely Brenner János életét és mártíromságát mutatja be!

**9. Reklám és apróhirdetés (10 pont)**

Helyezzetek el a lapban legalább tíz olyan reklámot és apróhirdetést, amelyek valamilyen módon kapcsolódnak az 1938-as eucharisztikus világkongresszushoz!

**10. Betűrejtvény (10 pont)**

Készítsetek betűrejtvényt az az 1938-as eucharisztikus világkongresszussal kapcsolatban az újság rejtvény rovatába. Külön értékeljük, ha olyan rejtvényt készítetek, amelyből az EUCHARISZTIA / OLTÁRISZENTSÉG szó is kiolvasható.